**María Antonia Trujillo Rincón**, nada en Peraleda del Zaucejo (Estremadura) o 18 de decembro de 1960 é unha política española, primeira ministra de Vivenda no goberno de José Luís Rodríguez Zapatero.

Traxectoria
-----------

Trujillo naceu na poboación de Peraleda del Zaucejo, situada na provincia de Badaxoz. Estudou dereito na Universidade de Estremadura, onde se licenciou en 1985 e se doutorou en 1991.

Interesada na docencia, foi profesora de dereito constitucional na mesma universidade. Experta en dereito autonómico, participou en varios proxectos de investigación sobre o desenvolvemento do Estado das Autonomías e publicou monografías e artigos sobre o mesmo tema. Na Universidade de Estremadura foi delegada de Relacións Internacionais e presidenta do Consello de Persoal Docente e Investigador.

### Actividade política

Membro do Partido Socialista Obrero Español, en 1996 foi nomeada membro do Consello Económico e Social de Estremadura. En 1999 Juan Carlos Rodríguez Ibarra, presidente da Xunta de Estremadura, nomeouna conselleira de Presidencia, e máis tarde foi conselleira de Fomento e artífice dun Plan rexional de vivenda, que consistiu basicamente en proporcionar terreos públicos de xeito gratuíto para que os promotores construísen vivendas a un prezo accesible.

Trala vitoria socialista nas eleccións xerais de 2004, o presidente José Luís Rodríguez Zapatero nomeouna ministro de Vivenda, ministerio de nova creación con poderes exclusivos sobre vivenda. Como responsable do ministerio, foi a encargada de recuperar a política de vivenda como política de estado, marcando unha axenda internacional de vivenda. Entre as súas accións máis destacadas están a promulgación do Código Técnico da Edificación, a elaboración do Plan estatal español de vivenda e rehabilitación (co primeiro programa específico de vivenda para a mocidade), a aprobación da nova Lei do Solo e a creación da Sociedade Pública do Alugamento. O 6 de xullo de 2007 foi relevada deste cargo, sendo nomeada no seu lugar Carme Chacón.

### Volta á vida docente

En 2011, María Antonia Trujillo, regresou á docencia na Universidade de Estremadura, unha ocupación que compaxina con distintas actividades en dous sectores, o inmobiliario e o enerxético. Así mesmo, participou en programas de televisión de debate e actualidade.

Notas
-----

1. ↑  Congreso dos Deputados (ed.). "Trujillo Rincón, María Antonia".
2. ↑  La Crónica de Badajoz. "María Antonia Trujillo aboga por reforzar los parlamentos para ganar credibilidad política". Consultado o 25 de agosto de 2016.

|  |  |  |
| --- | --- | --- |
| Predecesor:**Francisco Álvarez-Cascos(Ministro de Fomento)** |  **Ministra de Vivenda** 2004 - 2004 | Sucesor:**Carme Chacón** |

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***María Antonia Trujillo Modificar a ligazón no Wikidata*** |

### Ligazóns externas

* Información e políticas de María Antonia Trujillo en *www.elpais.com* *(en castelán)*
* Información de María Antonia Trujillo en *www.elmundo.es* *(en castelán)*
* Entrevista a María Antonia Trujillo *(en castelán)*

|  |  |
| --- | --- |
| Control de autoridades | 
* Wd: Q2742753
* WorldCat
* VIAF: 107586232
* ISNI: 0000 0001 1697 2099
* LCCN: n98046493

 |